SIR ফর্ম বিলির সময় সেরিব্রাল অ্যাটাক! হাসপাতালে ভর্তি BLO

কোন্নগর: কোন্নগরে এনুমারেশন (Enumeration) ফর্ম বিলি করতে গিয়ে অসুস্থ হয়ে পড়লেন বিএলও তপতী বিশ্বাস। তিনি কোন্নগর নবগ্রামের বাসিন্দা এবং অঙ্গনওয়াড়ি কর্মী। ফর্ম বিলির সময় রাস্তাতেই মাথা ঘুরে পড়ে যান তিনি। সঙ্গে সঙ্গে তাঁকে কোন্নগর পুরসভার হাসপাতালে নিয়ে যাওয়া হয়। পরিবারের অভিযোগ, SIR-এর কাজে চাপের কারণেই এই ঘটনা ঘটেছে। অসুস্থ বিএলও-কে হাসপাতালে ভর্তি করা হয়েছে।

পরিবারের তরফে জানানো হয়েছে, বুধবার রাত ১০টা ৪৫ নাগাদ SIR ফর্ম বিতরণ করার সময় BLO তপতী বিশ্বাস পড়ে যান। হাসপাতালের তরফে জানানো হয়েছে তাঁর সেরিব্রাল অ্যাটাক হয়েছে। এদিকে হাসপাতাল কর্তৃপক্ষ জানিয়েছেন, তপতীর রক্তে শর্করার মাত্রা বেশি। উচ্চ রক্তচাপও রয়েছে। তবে তিনি নাকি নিময়িত ওষুধ খেতেন না। সেই কারণে মস্তিষ্কে রক্তক্ষরণ হয়েছে।

আরও পড়ুন: ভোটার তালিকায় নাম নেই, বাংলাদেশ ফিরতেও রাজি নন ওরা

৬০ বছরের কোন্নগর নবগ্রামের বাসিন্দা তপতী বিশ্বাস কোন্নগর পৌরসভার ১৯ নম্বর ওয়ার্ড, উত্তরপাড়া বিধানসভার ২৭৯ নম্বর বুথে BLO হিসেবে কর্মরত ছিলেন। তিনি একজন অঙ্গনওয়াড়ি কর্মী। তাঁর স্বামী প্রবীর বিশ্বাস অভিযোগ করেছেন যে SIR ফর্মের QR কোড স্ক্যান করে অনলাইনে আপলোড করতে করতে ক্লান্ত হয়ে পড়েছিলেন। এত চাপের কারণে তিনি প্রায় সারা রাত ঘুমোতে পারেননি। তিনি ঘন ঘন ফোন পেতেন ফর্ম জমা দেওয়ার জন্য।

এসআইআর–এর কাজ নিয়ে রাজ্যজুড়ে আতঙ্ক ছড়িয়েছে। ঘোষণা হওয়ার পর থেকেই বহু জায়গায় ভয়ের পরিবেশ তৈরি হয়। মানুষকে দেশের বাইরে পাঠিয়ে দেওয়া হবে, এই আশঙ্কা থেকে অনেকেই মানসিক চাপে ভুগছেন বলে অভিযোগ। গত কয়েক দিনে এসআইআর আতঙ্কে আত্মহত্যার ঘটনাও সামনে এসেছে। শুধু সাধারণ মানুষ নন, বিএলওদের মধ্যেও চাপ বাড়ছে বলে অভিযোগ। বুধবার মালবাজারে এক মহিলা বিএলও-র ঝুলন্ত দেহ উদ্ধার হয়েছে। পরিবারের দাবি, এসআইআর–এর কাজের চাপই তাঁর মৃত্যুর কারণ।